CELEX: 32007D0356
Language: da
Date: 2007-05-21 00:00:00
Title: 2007/356/EF: Kommissionens beslutning af 21. maj 2007 om afvisning af at optage trichlorfon i bilag I til Rådets direktiv 91/414/EØF og om tilbagekaldelse af godkendelser af plantebeskyttelsesmidler, der indeholder dette stof (meddelt under nummer K(2007) 2096)( EØS-relevant tekst).

25.5.2007   
            
            
               DA
            
            
               Den Europæiske Unions Tidende
            
            
               L 133/42
            
         
      KOMMISSIONENS BESLUTNING
   
   af 21. maj 2007
   om afvisning af at optage trichlorfon i bilag I til Rådets direktiv 91/414/EØF og om tilbagekaldelse af godkendelser af plantebeskyttelsesmidler, der indeholder dette stof
   (meddelt under nummer K(2007) 2096)
   (EØS-relevant tekst)
   (2007/356/EF)
   KOMMISSIONEN FOR DE EUROPÆISKE FÆLLESSKABER HAR —
   under henvisning til traktaten om oprettelse af Det Europæiske Fællesskab,
   under henvisning til Rådets direktiv 91/414/EØF af 15. juli 1991 om markedsføring af plantebeskyttelsesmidler (1), særlig artikel 8, stk. 2, fjerde afsnit, og
   ud fra følgende betragtninger:
   
               (1)
            
            
               I henhold til artikel 8, stk. 2, i direktiv 91/414/EØF kan en medlemsstat i en periode på 12 år fra datoen for meddelelsen af direktivet tillade markedsføring af plantebeskyttelsesmidler, der indeholder aktivstoffer, som ikke er opført i bilag I til direktivet, og som allerede var på markedet to år efter meddelelsen heraf, mens disse stoffer gradvist undersøges inden for rammerne af et arbejdsprogram.
            
         
               (2)
            
            
               Ved Kommissionens forordning (EF) nr. 451/2000 (2) og (EF) nr. 703/2001 (3) er der fastsat nærmere bestemmelser for iværksættelsen af anden fase af det arbejdsprogram, der er omhandlet i artikel 8, stk. 2, i direktiv 91/414/EØF, ligesom der er opstillet en liste over aktivstoffer, som skal vurderes med henblik på eventuel optagelse i bilag I til direktiv 91/414/EØF. Denne liste omfatter trichlorfon.
            
         
               (3)
            
            
               Trichlorfons virkninger på menneskers sundhed og miljøet er blevet vurderet i henhold til forordning (EF) nr. 451/2000 og (EF) nr. 703/2001 for en række anvendelsesformål, som anmelderen har foreslået. Ved disse forordninger udpeges endvidere de rapporterende medlemsstater, som skal forelægge Den Europæiske Fødevaresikkerhedsautoritet (EFSA) deres vurderingsrapporter og henstillinger, jf. artikel 8, stk. 1, i forordning (EF) nr. 451/2000. For trichlorfon var den rapporterende medlemsstat Spanien, og alle relevante oplysninger blev forelagt den 23. august 2004.
            
         
               (4)
            
            
               Medlemsstaterne og EFSA har underkastet vurderingsrapporten et peer review i EFSA’s evalueringsarbejdsgruppe, og den blev forelagt Kommissionen den 12. maj 2006 i form af EFSA’s konklusioner vedrørende peer reviewet af vurderingen af pesticidrisikoen ved aktivstoffet trichlorfon (4). Denne rapport er blevet behandlet af medlemsstaterne og Kommissionen i Den Stående Komité for Fødevarekæden og Dyresundhed, og behandlingen blev afsluttet den 29. september 2006 med Kommissionens reviderede vurderingsrapport om trichlorfon.
            
         
               (5)
            
            
               På grund af en væsentlig mangel på supplerende undersøgelser har det ikke været muligt at påvise et sikkert anvendelsesformål for stoffet. På grundlag af de foreliggende oplysninger var det ikke muligt at foretage en vurdering af eksponeringsrisikoen for forbrugere, brugere, arbejdstagere og andre tilstedeværende. Endvidere var der kun foretaget en begrænset evaluering af stoffets skæbne og opførsel i miljøet, og dets økotoksikologiske egenskaber var ikke blevet fuldt vurderet.
            
         
               (6)
            
            
               Kommissionen opfordrede anmelderen til inden for fire uger at kommentere resultaterne af peer reviewet og oplyse, hvorvidt han havde til hensigt at fastholde sin ansøgning om at få stoffet optaget i bilaget. Anmelderen fremsatte sine bemærkninger, og Kommissionen har gennemgået disse nøje. Selv med de af anmelderen fremsatte argumenter kan de påpegede problemer dog ikke siges at være løst, og de vurderinger, der er foretaget på baggrund af de forelagte oplysninger og evalueret på EFSA’s ekspertmøder, har ikke underbygget forventningen om, at plantebeskyttelsesmidler, der indeholder trichlorfon, under de foreslåede betingelser for anvendelse generelt opfylder kravene i artikel 5, stk. 1, litra a) og b), i direktiv 91/414/EØF.
            
         
               (7)
            
            
               Trichlorfon bør derfor ikke optages i bilag I til direktiv 91/414/EØF.
            
         
               (8)
            
            
               Det bør sikres, at godkendelser af plantebeskyttelsesmidler, der indeholder trichlorfon, trækkes tilbage inden for den fastsatte frist og ikke forlænges, og at der ikke gives nye godkendelser for sådanne produkter.
            
         
               (9)
            
            
               Enhver frist, som en medlemsstat indrømmer til bortskaffelse, opbevaring, afsættelse eller anvendelse af bestående lagre af plantebeskyttelsesmidler, der indeholder trichlorfon, bør ikke overstige 12 måneder, således at bestående lagre højst kan anvendes yderligere én vækstsæson.
            
         
               (10)
            
            
               Denne beslutning er ikke til hinder for, at der indgives en ansøgning i henhold til artikel 6, stk. 2, i direktiv 91/414/EØF med henblik på en eventuel optagelse af trichlorfon i dets bilag I.
            
         
               (11)
            
            
               Foranstaltningerne i denne beslutning er i overensstemmelse med udtalelse fra Den Stående Komité for Fødevarekæden og Dyresundhed —
            
         VEDTAGET FØLGENDE BESLUTNING:
   Artikel 1
   Trichlorfon optages ikke i bilag I til direktiv 91/414/EØF som aktivstof.
   Artikel 2
   Medlemsstaterne sikrer, at
   
               a)
            
            
               godkendelser af plantebeskyttelsesmidler, der indeholder trichlorfon, trækkes tilbage senest den 21. november 2007
            
         
               b)
            
            
               fra den 25. maj 2007 gives der ikke godkendelse eller forlænget godkendelse af plantebeskyttelsesmidler, der indeholder trichlorfon, i henhold til undtagelsesbestemmelsen i artikel 8, stk. 2, i direktiv 91/414/EØF.
            
         Artikel 3
   Eventuelle frister, som medlemsstaterne indrømmer i henhold til artikel 4, stk. 6, i direktiv 91/414/EØF, skal være så korte som muligt og udløbe senest den 21. november 2008.
   Artikel 4
   Denne beslutning er rettet til medlemsstaterne.
   
      Udfærdiget i Bruxelles, den 21. maj 2007.
      
         
            På Kommissionens vegne
         
         Markos KYPRIANOU
         
         
            Medlem af Kommissionen
         
      
   
   
      (1)  EFT L 230 af 19.8.1991, s. 1. Senest ændret ved Kommissionens direktiv 2007/25/EF (EUT L 106 af 24.4.2007, s. 34).
   
      (2)  EFT L 55 af 29.2.2000, s. 25. Senest ændret ved forordning (EF) nr. 1044/2003 (EUT L 151 af 19.6.2003, s. 32).
   
      (3)  EFT L 98 af 7.4.2001, s. 6.
   
      (4)  EFSA’s videnskabelige rapport (2006) 76, 1-62, Conclusion on the peer review of trichlorfon.